《除夕古体三十韵》
宋代·赵蕃

疾风鏖夜滩，古木撼石壁。
渔火暗复张，隔江哭声接。
哀哀或到明，语细杂鸣唈。
我舟若孤凫，欲去意转絷。
终宵炯不眠，残红照孤泣。
舟人吁且言，今夕乃除夕。
官何自苦甚，兀此六尺箦。
城中知旧多，市上灯火集。
朱门酒盈樽，高会马喧枥。
一饮涤千愁，共送残景急。
低头更堪伤，正比坐针席。
去年腊尽时，家寓金沙碛。
身虽隔剑栈，母在犹戚戚。
贼风吼西隅，百日走荆棘。
一鸣婴祸罗，转翅千仞逼。
母忧儿不归，儿归母已殁。
没身无以报，天地终罔极。
永怀荼苦心，况复对节物。
今将万里归，机会不可失。
丹旐倚江村，百里莫相即。
弱弟奉斋灯，孤女想在侧。
夜夜梦慈容，枕泪迸腷臆。
互者遥相望，未得就真宅。
故山春事动，展敬遍丘域。
松钗挂纸灰，阴苔藉芳冽。
那知藁殡寒，古佛伴萧瑟。
魂魄无不之，吴蜀云万叠。
国步尚忧危，家囏更堪说。
江湖多红巾，乡关断消息。
曼声一长哀，山石为我裂。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。